Fecko, Martin, poslanec NR SR (2017-10-12):
Ďakujem pekne, pani predsedajúca. Takže trošku to rozvediem. To, čo by sme si pred 30 rokmi ani neboli predstavili, momentálne je realita, že by nejaký náš sused mohol chovať kajmana, kobru alebo možnože aj tie tarantuly a všecko okolo toho, už nehovorím o leopardoch a iných cicavcoch. Preto ešte raz hovorím, že pán Podmanický mal veľmi dobrý nápad, aby sme túto možnosť, keď takéto zvieratá sú chované v bezprostrednej blízkosti môjho bydliska, kde proste býva ten človek a je ohrozovaný, aby sme zákonom túto ohrozenosť obmedzili na minimum, a to aj tým, aby obec mala právo povedať do toho, či tam môže, alebo nemôže byť. V Slovenskej republike už to máme zadefinované. Nevymýšľame teplú vodu. Ešte raz hovorím, nevymýšľame teplú vodu. Ani pán Podmanický ju nevymyslel, lebo vo vyhláške, ktorá má číslo 143/2012, prakticky tieto nebezpečné živočíchy pre Slovenskú republiku, a ja im hovorím teda mojou hantírkou exotické, sú zadefinované. A sú zadefinované tak, že sú triedené podľa tried. A prvá trieda sú pavúkovce. Tam máme pavúky všetky druhy jedovatých pavúkov, latinské názvy nebudem čítať. Máme tam snovačky, máme tam štúrov, všetky nebezpečné jedovaté druhy, to je trieda pavúkovcov. Máme tu triedu paryby, ktorá hovorí, že sú všetky jedince, teda aj žraloky s celkovou dĺžkou vrátane chvosta viac ako jeden meter. Máme tu tretiu triedu, to je trieda obojživelníkov, kde sú všetky druhy rohatiek, stromárkovité, to sú obojživelníci nebezpeční, definovaní v Slovenskej republiky ako nebezpeční z triedy obojživelníkov. Máme tu triedu plazov, to je štvrtá trieda, kde máme všetky jedované druhy plazov, a máme aj druhy korytnačiek dravých z čeľade kajmankovitých. No a piatou triedou, ktorú, teda ešte sú tam všetky druhy z radov krokodílov a z podradu jaštery všetky druhy, ktoré majú dĺžku tela vrátane chvosta viac ako jeden meter. A je tu ešte z radu hadov všetky nejedovaté druhy, ktoré majú v dospelosti dĺžku tela vrátane chvosta viac ako tri metre. To je tá trieda plazov, štvrtá trieda. A tá piata trieda, ktorú máme v tej našej vyhláške, je práve tá trieda cicavcov, tú, čo pán Podmanický do svojej novely dal a platí v súčasnosti, že tam to funguje, tam sa musí vyjadrovať obec. To znamená, keď chováte šelmy psovité okrem líšky fenek, fenka berberského a psa, medveďovité, všetky druhy lasicovité, všetky druhy okrem fretky, hyenovité, všetky druhy mačkovité okrem mačky domácej a pandy veľkej´a cibetkovité, teda panda veľká a cibetkovité. To znamená, že pán Podmanický urobil dvojkoľajku, že tieto exotické nebezpečné zvieratá podľa tejto vyhlášky definované v Slovenskej republike v určitých konaniach sa budú brať ako nebezpečné exotické zvieratá v Slovenskej republiky škodlivé a v druhej nebudú sa brať. Niektoré obecné úrady budú dávať potvrdenia, niektoré nemusia dávať. Hovorím, že to je diskriminácia určitých podnikateľských sfér, pretože tí, čo chovajú tigra, musí si to dávať odobriť obecný zastupiteľstvom. Ten, čo chová krokodíla, nemusí. Tak sa pýtam, to je čo za rovnosť, keď máme iba jednu vyhlášku týkajúcu sa nebezpečných exotických zvierat na Slovensku? Takže chcem túto dvojkoľajnosť výhybkou cez môj pozmeňujúci návrh vrátiť späť, aby sme to mali jedno jednoznačné, a zdá sa mi, že malo by to byť naprieč politickým spektrom, pretože všetci sme ľudia, či sme opoziční alebo koaliční, všetci sme Homo sapiens, máme iba jedno zdravie a možnože našou nedbalosťou, áno, aj, my sme zákonodarci, našou nedbalosťou môžeme spôsobiť, že mnohým ľuďom skrátime ich život, ohrozíme ich zdravie, dáme ich na vozík a, nedajbože, aj do tých dva na jeden meter do hliny, resp. do urny. Tak, vážení, myslím si, že sme tu na to, aby sme predchádzali takýmto veciam, a pán Fico, ja ho budem stále citovať, povedal jedno, keď iba jednému človeku predkladaná novela zákona alebo nový zákon pomôže, tu v pléne Národnej rady máme ho prijať. Tak apelujem na vás, kolegovia, z koaličných strán, aby ste dali zadosť nášmu premiérovi a aby tento zákon, ktorý ide naprieč politickým spektrom podľa mňa, lebo hovorím o zdraví ľudí, našich občanov Slovenskej republiky, ktorí vás tu poslali, a zastupujete nie iba svoju voličskú základňu, zastupujete 5,5 mil. národu slovenského. A je jedno, či ste v takom spektre alebo hentakom spektre, a tieto zákony musia mať hlavu a pätu. A myslím si, že nerobím nič ani protizákonné, ani protiľudské, chcem zachovať, by som povedal, tú ochranu zdravia, ktorú človek, a bezpečnosť, by mal vedieť. Myslím si, že týchto chovateľov neni až také množstvo, že by sme ich tu mali na státisíce. Áno, aká bola výtka v tých predchádzajúcich mojich aktivitách, aby to bolo prijaté? Zdôvodňovali ste to tým, koľko roboty budú mať tí štátni úradníci na tom mestskom úrade, na tom obecnom úrade. Ľudia boží, veď sa preberme. Nežijeme v dobe kamennej. Veď predsa máme už aj počítače, že? Máme už aj programy, že? To je taký problém naťukať? Je taký problém pre našich štátnych úradníkov naťukať, alebo úradníkov samosprávy, ďalšiu s triedou pavúky, s triedou nejaké plazy, keď tam máme už cicavce? Tak mi nehovorte, že sa to nedá zvládnuť a stíhať. To mi nehovorte, lebo to, by som povedal, že nie iba mňa, ale mnohých irituje, pretože každý sa tu chváli, že akí sme rýchli, akí sme pružní, v sekundách sa všecko robí a nakoniec mi začne tu hovoriť, že nemôžme prijať tento zákon, lebo budú zaťažení, nebudú stíhať vypisovať neviem jaké lajstrá. Vážení, neberiem, pretože to, či zomriete odkúsením hlavy od tigra alebo uštipnutím jedovatého hada, alebo odhryznutím krku a hlavy od krokodíla, je jedno a to isté, stále zomriete. A my nemôžme takýto hazard pripustiť. Ja teda nie. Ja si to na svoje triko neberiem, a preto dávam tento zákon znova, aby sa novelizoval, aby sme mali, tak ako sa hovorí, tú preventívu už vopred. Čo sme to mali asi pred trištvrte rokom, keď si to dobre pamätám? Devínska Nová Ves? Pán Matik, ornitológ, čo sa vracal z ornitologickej akcie. Ktože toho pripravil o život? Nebol to nejaký pes? Nespadá do tejto platformy, áno, to si zase, budeme si asi ďalej hovoriť, lebo aj psy máme nebezpečné a plemená bojové, ktoré, dúfam, že otvoríme nabudúce, aby sme aj tam urobili poriadok, lebo to bolo zbytočne zmarený jeden život. Tento zákon sme už tu mali, o psoch a bojových plemenách. Mali sme ho už tu aj zo strany SaS, Martin Poliačik a ďalší veľkú aktivitu vyvíjali, my tiež v minulom volebnom období, aby sme charakterizovali tie bojové plemená psov, ktoré nám už teraz tu rukolapne pripravili o život ďalšieho mladého človeka. Ďalšieho mladého človeka. Iba kvôli tomu, že ten zákon bol postavený tak, ako bol. Samozrejme, ten pes nemôže za to, ale za to môže ten človek, jeho majiteľ, ktorý tam funguje, a to isté musí byť aj u týchto nebezpečných exotických zvieratách. Ten človek musí si byť vedomý toho, že keď chceš chovať krokodíla, tak ho nemôžeš chovať podľa môjho názoru v intraviláne, no nemôžeš. Musí byť mimo intravilánu a môže mať aj nejaké podmienky urobené. Zdá sa mi, že naša samospráva a poslanci, ktorí sú na tých, v tých samosprávach, majú zdravý ľudský rozum. Chcem veriť, že majú a budú chrániť svojich občanov, keď budú dávať takéto vyjadrenie takýmto chovateľom, ktorí tiež to berú na komerčnú stránku alebo na stránku iba nejakú tú zábavnú, že si to iba chová pre svoju záľubu, lebo má na to, aby ukázal svoj honor. Žiaľ, má aj na kajmana, ja mám aj na tigra, viete ako, lebo máme, máme aj takých, tak to je u mňa zvrátené, aby sa sused bál, či mu decko príde živé, zdravé domov, lebo cez plot, lebo cez dieru, lebo cez nejaké vráta niečo mu tam prelezie, aby zistil, že nemáte pokoj celý život. Suseda si v mnohých prípadoch nevyberáte. Sused je taký, aký je. No a ja by som chcel, aby naši občania aj z nášho postu v tejto zákonodarnej sieni, v sieni zákonnosti, ako hovoril Janko Mičovský, bývalý poslanec, že aby vychádzala istota, že chránime aj zdravie našich ľudí, a myslím, že v tomto zákone ide hlavne o to zdravie a o tú bezpečnosť našich ľudí, aby sme im povedali, že my sa o vás postaráme, my zabránime, aby ďalší človek bol zmrzačený, zabitý alebo iným spôsobom cez tento druh nebezpečných zvierat exotických spôsobený. Takže, vážení, chcel by som vás na záver veľmi pekne poprosiť, aby ste vaše svedomie znovu prevetrali a naprieč politickým spektrom, ak môžem poprosiť o podporu tohto zákona. Predpokladám, že pán Podmanický, ktorý dúfam, že bude tiež na hlasovaní, škoda, že tu neni, pretože by som chcel počuť jeho názor, lebo, hovorím, už dávam to asi šiestykrát v tejto rokovacej sále, a myslím si, že ja si z toho nevytĺkam politický kapitál. Spomínam aj kolegu, ktorý, by som povedal, kašlem naňho, ale nie, ja, to neni v mojej krvnej skupine. Takže berte takto proste, že mne je jedno, či ho dáte biely, modrý, fialový, ale nech to ide. Tak preto vás žiadam a prosím, aby ste napriek politickým spektrom dali podporu, možnosť dostať ho do druhého čítania. Pokiaľ si budete myslieť, že máme niečo ešte tam vylepšiť, budem veľmi rád, keď z vašej strany prídu pozmeňujúce návrhy. Som, samozrejme, otvorený, ale myslím si, že sme to dlžní našim občanom. Už u mňa, už piaty rok im to dlhujem, lebo začal som to dávať v roku 2012. Takže chcel by som tento dlh splatiť a myslím, že aj vy, aby sme im aj v tejto oblasti urobili bezpečnú životnú cestu, púť na zemi slovenskej, ktorú sme dostali do spravovania od toho Najvyššieho. A ako ju spravujeme, za to sa, budeme niekde tam hore raz skladať účty a ja sa nechcem hanbiť, takže preto vás, vám apelujem, že poďme, aby sme sa nehanbili a aby sme našich občanov ochránili. Končím stále tak, ako naši predkovia nám odkazujú, žime tak, aby bolo aj chleba, aj neba. Ďakujem pekne.